text: Fodgænger dræbt på vej over firesporet vej
  01 juni 2016 kl. 04.56
  En 58-årig mand fra Kolding mistede tirsdag aften livet i en trafikulykke.
  Tirsdag klokken 22.44 fik Sydøstjyllands Politi anmeldelse om en trafikulykke på Vejlevej i Kolding.
  En lokal, 58-årig mand forsøger at krydse den firesporede Vejlevej, men han bliver ramt af en bil på vej ind mod centrum.
  - Det sker nær Liva Stormarked. Der er flere fodgængerfelter, men han krydser vejen via helleanlæggene i midten, fortæller vagtchef ved Sydøstjyllands Politi, Svend Pedersen, til TV SYD.
  Local Eyes var på stedet efter ulykken. Du kan se video øverst i artiklen og mere video på www.localeyes.dk.
  Bilen blev ført af en 48-årig mand, ligeledes fra Kolding. Det vides endnu ikke, om der er tale om for høj fart eller uopmærksomhed fra føreren eller fodgængeren. Det skal nu undersøges.
  - Årsagen til ulykken er fortsat ukendt. Men føreren af bilen var upåvirket, siger Svend Pedersen.
  De pårørende til den afdøde fodgænger er underrettet om trafikulykken.
  